Diari Oficial de la Generalitat Valenciana


Sumari del DOGV 9367, del 22-06-2022 (2022/5742)

ORDRE 35/2022, de 15 de juny, de la consellera d'Educació, Cultura i Esport, per la qual s'estableixen les bases reguladores per a la concessió de subvencions per a incrementar l'accés d'alumnes a determinats cicles de Formació Professional.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9367

Data del DOGV
:   22-06-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/5742

CVE
:   XGMZ-G-2536-4910

Data del document
:   15-06-2022

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDRE 35/2022, de 15 de juny, de la consellera d'Educació, Cultura i Esport, per la qual s'estableixen les bases reguladores per a la concessió de subvencions per a incrementar l'accés d'alumnes a determinats cicles de Formació Professional. [2022/5742]  
L'Estatut d'Autonomia de la Comunitat Valenciana disposa, en l'article 10, que l'actuació de la Generalitat se centrarà primordialment, entre altres, en la igualtat de drets d'homes i dones en tots els àmbits, en particular en matèria d'ocupació i treball. I en l'article 11 estableix que la Generalitat vetlarà perquè les dones i els homes puguen participar plenament en la vida laboral, social, familiar i política sense discriminacions de cap mena i en igualtat de condicions, garantint la compatibilitat de la vida familiar i laboral.  
  
La Llei 4/2012, de 15 d'octubre, per la qual s'aprova la Carta de Drets Socials de la Comunitat Valenciana (DOGV 6884, 18.10.2012), disposa en el seu article 28, del principi d'igualtat en el sistema educatiu, que la Generalitat garantirà el mateix dret a l'educació de dones i homes.  
La Llei 9/2003, de 2 d'abril, per a la igualtat entre dones i homes (DOGV 4474, 04.04.2003), en el seu article 5, recull la necessitat de potenciar la igualtat real de dones i homes, en totes les seues dimensions, incloses la curricular i l'escolar, entre altres.  
Així mateix, aquesta llei, en el seu article 8 sobre formació per a la igualtat, disposa que la Conselleria d'Educació, Cultura i Esport establirà i fomentarà mecanismes de formació, control i seguiment, per a implantar i garantir la igualtat de gènere en el sistema educatiu valencià.  
  
L'Ordre 19/2022, de 7 d'abril, de la Conselleria d'Educació, Cultura i Esport, per la qual es deroguen diverses ordres reguladores de subvencions d'aquest departament (DOGV 9318, 12.04.2022) afecta i per tant deroga l'Ordre 85/2016, de 20 de desembre, de la Conselleria d'Educació, Investigació, Cultura i Esport, que regulava les bases reguladores per a la concessió de subvencions amb la finalitat de fomentar l'accés de les alumnes als ensenyaments de Formació Professional del sistema educatiu corresponents a determinats cicles formatius de les famílies que integren el seu objecte.  
Per tot el que s'ha exposat, és necessari la redacció d'unes noves bases reguladores, i així fomentar la incorporació de les alumnes en el primer curs dels cicles formatius i cursos d'especialització en els quals s'aprecie una diferència significativa de matrícula entre homes i dones, en centres públics de la Comunitat Valenciana, sent les successives convocatòries les que determinen els cicles susceptibles de subvenció.  
  
Amb l'experiència de les convocatòries anteriors, s'han recaptat propostes de millora de la concessió, seguiment i control de les ajudes, així com d'una millor eficiència del funcionament de l'Administració; amb això, es pretén que siguen les convocatòries dictades en desenvolupament de les bases reguladores les que detallen les característiques concretes de les subvencions, tot proporcionant-los un marc jurídic comú que contribuïsca a racionalitzar-les, sistematitzar-les i simplificar-les.  
Per tot això, aquesta conselleria pretén continuar amb el foment de la incorporació de la dona a determinats cicles formatius i cursos d'especialització sense que la seua condició supose una barrera d'accés a aquests, i millorant el procediment i els processos associats, sent necessari actualitzar les bases reguladores d'aquesta subvenció mitjançant aquesta nova ordre, a més de millorar l'eficiència de l'Administració en la gestió d'aquest procediment.  
La proposta s'ha elaborat amb la regulació adequada i imprescindible i estableix les obligacions necessàries a fi d'atendre l'objectiu proposat, seguint el principi de proporcionalitat, i dins del marc de l'ordenament jurídic vigent amb plena seguretat jurídica.  
A aquesta ordre, pel seu caràcter de subvenció, li és aplicable la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en els preceptes que siga aplicable, la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions. Així mateix, també li és aplicable la normativa bàsica d'ordenació de la Formació Professional del sistema educatiu. Les beneficiàries són persones físiques sense ànim de lucre, per la qual cosa no afecten la competència o suposen avantatges en la producció i, per tant, no és aplicable l'article 107 del Tractat de Funcionament de la Unió Europea (TFUE).  
  
S'ha buscat la racionalització del procediment de concessió de les subvencions, seguint el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
En el procés d'elaboració d'aquesta ordre, l'Advocacia General de la Generalitat i la Intervenció Delegada de la conselleria competent en matèria de formació professional de centres docents han emés els seus preceptius informes, d'acord amb l'article 165 relatiu a les bases reguladores de la concessió de subvencions de la Llei 1/2015.  
En compliment del que es disposa en l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques, les presents bases reguladores no requereixen la notificació a la Comissió Europea per no reunir tots els requisits de l'apartat 1 de l'article 107 del Tractat de Funcionament de la Unió Europea. Els seus destinataris no tenen la condició d'empresa a la qual es reporte avantatge econòmic, tractant-se de persones físiques que no exerceixen activitat econòmica, no existint falsejament de la competència en no afectar els intercanvis comercials.  
Per tot això, en virtut de les atribucions que em confereix l'article 28 de la Llei 5/1983, de 30 de desembre, del Consell, l'article 160 de l'esmentada Llei 1/2015, i el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, a proposta del director general de Formació Professional i Ensenyaments de Règim Especial,  
  
  
ORDENE  
  
Aprovar les bases reguladores següents per a la concessió de subvencions a les alumnes de primer curs de determinats cicles formatius i cursos d'especialització de Formació Professional en centres públics de la Comunitat Valenciana.  
  
Primera. Objecte i finançament  
1. L'objecte de la present ordre és establir i aprovar les bases reguladores de la concessió de subvencions per a fomentar la incorporació de les alumnes en el primer curs de formació professional bàsica, cicles formatius de grau mitjà i superior i cursos d'especialització, impartits en centres públics de l'àmbit territorial de la Comunitat Valenciana, per a sufragar totes aquelles despeses derivades del procés d'ensenyament.  
  
2. La determinació d'aquests cicles i cursos es fixarà en les diferents convocatòries, considerant la diferència significativa de matrícula existent entre homes i dones en els dos cursos acadèmics anteriors i la perspectiva d'ocupació futura d'aquests.  
3. Per a cada exercici pressupostari es convocaran aquelles subvencions incloses en els pressupostos de la Generalitat amb càrrec a l'aplicació i programa pressupostari que s'indique en la corresponent convocatòria.  
  
Segona. Import de les subvencions  
1. L'import global màxim destinat a les subvencions i el nombre màxim de subvencions es fixaran en les corresponents convocatòries ateses les disponibilitats pressupostàries.  
2. L'import global màxim es distribuirà de manera equitativa entre totes les beneficiàries, de manera que cada beneficiària rebrà una quantitat idèntica sense sobrepassar els límits màxim i mínim establits en la corresponent convocatòria.  
3. L'import màxim individualitzat que podrà correspondre a cada adjudicada serà de 600 euros.  
4. En cas d'excés de sol·licituds, les ajudes s'atorgaran fins a completar el nombre màxim de subvencions establides en la corresponent convocatòria per l'ordre alfabètic previst en l'article 7.1.4 de l'Ordre 18/2016, d'1 de juny, de la Conselleria d'Educació, Investigació, Cultura i Esport, per la qual es regula l'accés, l'admissió i matrícula a ensenyaments de grau mitjà i de grau superior de Formació Professional en la Comunitat Valenciana (DOGV 7797, 03.06.2016), en la modificació feta per la disposició final primera de l'Ordre 17/2022, de 25 de març, de la Conselleria d'Educació, Cultura i Esport, per la qual es regula l'oferta parcial dels ensenyaments dels cicles de Formació Professional Bàsica de grau mitjà i de grau superior en centres educatius públics i privats de la Comunitat Valenciana (DOGV 9309, 30.03.2022).  
  
  
Tercera. Requisits de les sol·licitants  
1. Per a ser beneficiària d'aquestes subvencions, s'hauran de complir tots els requisits següents:  
a) Haver estat matriculada per primera vegada en el primer curs del cicle o curs d'especialització objecte de sol·licitud de subvenció.  
b) La matrícula ha de ser en un centre públic i l'any acadèmic de la convocatòria.  
c) No haver perdut el dret a l'avaluació contínua, ja siga per causes imputables o alienes a la interessada.  
d) En el cas que l'inici del termini de sol·licitud siga posterior a la finalització de les activitats escolars lectives, haver superat un mínim de mòduls de primer curs la durada dels quals en còmput anual siga equivalent a 450 hores.  
2. Els requisits estaran complits amb anterioritat a la data de finalització del termini de presentació de sol·licituds.  
3. No s'admetran sol·licituds els requisits de les quals requerisquen valoració científica o tècnica.  
4. En cap cas podran obtindre la condició de beneficiàries les persones determinades en l'article 13 de la Llei 38/2003, de 17 de novembre, general de subvencions, i qualsevol altra norma aplicable en matèria de subvencions.  
5. Tindran la consideració legal de beneficiàries aquelles que perceben l'import de la subvenció, bé directament o bé a través d'un tercer.  
  
  
Quarta. Criteri de valoració de sol·licituds  
El criteri de valoració únic que haurà de tindre's en compte és el compliment dels requisits de participació en la convocatòria, relacionats en la base tercera de la present norma.  
  
Cinquena. Iniciació del procediment  
El procediment de concessió de les subvencions es tramitarà en règim de concurrència competitiva, i s'iniciarà d'ofici mitjançant la publicació en el Diari Oficial de la Generalitat Valenciana de la convocatòria, aprovada per resolució de la persona titular de la conselleria competent en matèria d'educació o persona en qui delegue.  
  
Sisena. Termini i forma de presentació de sol·licituds  
1. Les sol·licituds es presentaran en el termini que s'establisca en les successives convocatòries utilitzant el model que s'indique a l'efecte. En cap cas s'acceptaran sol·licituds presentades fora de termini.  
2. La sol·licitud i documentació aportada es presentaran de manera electrònica a través dels mitjans que establisquen les convocatòries, davant la direcció general competent en matèria de Formació Professional, així com les comunicacions i notificacions que es precisen al llarg del procediment.  
3. A més del procediment previst en el punt anterior, les sol·licituds podran presentar-se en els registres, oficines de correus, oficines consulars d'Espanya o en qualsevol de les formes previstes en l'article 16.4 de la Llei 39/2015, d'1 d'octubre.  
4. Si la sol·licitud no reuneix els requisits establits en la convocatòria, es requerirà la persona interessada per mitjans electrònics per a esmenar les deficiències en el termini màxim i improrrogable de 10 dies hàbils.  
Si no realitza l'esmena, se la tindrà per desistida de la seua sol·licitud, tot això de conformitat amb l'article 68 de la Llei 39/2015, d'1 d'octubre, del procediment administratiu comú de les administracions públiques.  
5. En qualsevol moment del procediment, l'administració podrà requerir l'aportació dels documents justificatius de qualsevol de les dades incorporades a la sol·licitud.  
6. Amb la sol·licitud es presentarà la documentació addicional següent:  
a) Declaració responsable subscrita per la sol·licitant en què manifeste, sota la seua responsabilitat, que les dades incorporades a la sol·licitud s'ajusten a la realitat, que compleix amb els requisits exigits en la convocatòria, que disposa de la documentació que així ho acredita, que la posarà a la disposició de l'Administració quan li siga requerida, i que es compromet a mantindre el compliment dels requisits i obligacions durant el període de temps que cobrisca la subvenció.  
b) Dades de domiciliació bancària per a efectuar el pagament de la quantia concedida, a través d'imprés signat o altres mitjans que establisca la convocatòria corresponent.  
c) Qualsevol altra documentació addicional que es puga requerir en les convocatòries de subvencions, sempre d'acord amb l'article 28 de la Llei 39/2015.  
  
Setena. Instrucció del procediment  
1. L'òrgan competent per a l'ordenació i instrucció del procediment serà la direcció general amb competències en matèria de Formació Professional, a través de les unitats dependents de l'esmentada direcció general, en l'àmbit de les seues respectives competències.  
2. L'òrgan instructor verificarà el compliment dels requisits per a adquirir la condició de beneficiària i requerirà l'esmena de les sol·licituds quan pertoque.  
3. En el cas que els documents que hagen d'acompanyar la sol·licitud de la subvenció ja estiguen en poder de qualsevol òrgan de l'administració actuant, la sol·licitant podrà acollir-se al que s'estableix en la legislació sobre procediment administratiu comú, sempre que es faça constar per escrit la data i l'òrgan o dependència en què van ser presentats i que no hagen transcorregut més de 5 anys des de la finalització del procediment al qual corresponguen.  
En els supòsits d'impossibilitat material d'obtindre el document, l'òrgan competent podrà requerir a la sol·licitant que el presente o, en defecte d'això, que acredite per altres mitjans els requisits a què es refereix el document.  
  
Huitena. Comissió de valoració  
1. L'òrgan col·legiat encarregat d'avaluar les sol·licituds serà la comissió de valoració constituïda a aquest efecte, conforme al que es disposa en l'article 22 de la Llei 38/2003, de 17 de novembre.  
El funcionament d'aquest òrgan s'ajustarà a les normes contingudes en la secció tercera del capítol II de la Llei 40/2015, d'1 d'octubre, de règim jurídic del sector públic.  
2. La comissió de valoració estarà integrada per: la presidència, que serà la persona titular de la subdirecció general competent en matèria d'ordenació acadèmica de Formació Professional o persona en qui delegue; un secretari o secretària, que serà un funcionari o funcionària de la direcció general competent en matèria de Formació Professional per designació de la persona titular d'aquesta; una persona del cos de la Inspecció d'Educació designada per aquesta; i un director o directora d'un centre que impartisca Formació Professional, per designació de la persona titular de la direcció general competent en matèria de Formació Professional.  
3. Correspon a la comissió de valoració emetre informe en el qual es concrete el resultat de l'avaluació efectuada d'acord amb els criteris de valoració detallats en la present ordre.  
  
Novena. Resolució  
1. La comissió, conformement al criteri establit per a la valoració, emetrà una proposta de resolució motivada sobre la relació de subvencions que proposa i la seua quantia, així com la proposta de denegació si és el cas.  
2. Aquesta proposta tindrà caràcter de definitiva quan no figuren en el procediment ni siguen tinguts en compte altres fets ni altres al·legacions i proves que les adduïdes per les interessades.  
3. A la vista de la proposta de resolució definitiva, la persona titular de la conselleria competent en matèria d'educació, o persona en qui delegue, resoldrà el procediment.  
4. La resolució, degudament motivada, expressarà:  
a) Les alumnes beneficiàries de cada centre i import de la subvenció que corresponga a cada alumna.  
b) Les alumnes no beneficiàries per centre, amb especificació dels motius de l'exclusió.  
5. La resolució, que posarà fi a la via administrativa, es dictarà en el termini màxim de sis mesos a partir del dia de publicació de la convocatòria, sense perjudici de l'ampliació de terminis prevista en l'article 21 de la Llei 39/2015, d'1 d'octubre, i es publicarà en el Diari Oficial de la Generalitat Valenciana.  
6. L'efecte que produirà el silenci administratiu serà desestimatori de la sol·licitud de subvenció si transcorre el termini sense que es dicte ni es publique la resolució corresponent, conforme a l'article 25.5 de la Llei 38/2003, de 17 de novembre, general de subvencions, sense perjudici de l'obligació legal de l'Administració de resoldre, de conformitat amb la normativa reguladora del procediment administratiu comú de les administracions públiques.  
  
Deu. Termini i forma de justificació de l'ajuda  
1. La documentació justificativa del compliment de la finalitat per a la qual es concedeix l'ajuda serà presentada per la beneficiària mitjançant l'aportació del justificant de matrícula en el termini establit en la corresponent convocatòria.  
2. La direcció del centre docent comunicarà a la direcció general competent en matèria de Formació Professional qualsevol de les circumstàncies que puguen donar lloc a la pèrdua de la subvenció, seguint el que es disposa en la base catorze d'aquesta ordre.  
  
Onze. Pagament de la subvenció  
El pagament de les quanties s'efectuarà en un únic pagament al compte bancari que s'haja consignat en el model de domiciliació bancària aportat junt amb la sol·licitud.  
Haurà d'estar obert a nom de la beneficiària i, tractant-se de menors, també de la persona la representació de la qual corresponga legalment en entitats de crèdit.  
  
Dotze. Obligacions de les beneficiàries  
1. Amb caràcter general, complir les obligacions establides en l'article 14 de la Llei general de subvencions.  
2. Complir els requisits establits per a la concessió i gaudi de la subvenció. Aquests requisits han de mantindre's al llarg del curs per al qual se sol·licita aquella.  
3. Comunicar a la direcció del centre docent en què estiga la matrícula que dona dret a la subvenció la renúncia de la subvenció concedida per deixar de complir els requisits, i en particular, l'anul·lació de matrícula.  
4. En el cas que l'inici del termini de sol·licitud siga anterior a la data de finalització de les activitats lectives, les beneficiàries hauran de:  
  
a) Superar satisfactòriament un mínim de mòduls de primer curs la durada dels quals en còmput anual siga equivalent a 450 hores.  
b) No perdre el dret a l'avaluació contínua, ja siga per causes imputables o alienes a la interessada.  
5. Cooperar amb l'Administració en les actuacions de comprovació que siga necessari per a verificar, si escau, el compliment i l'efectivitat de les condicions o els determinants de la concessió de la subvenció.  
  
6. Comunicar l'obtenció de subvencions o beques per a la mateixa finalitat, provinents de qualsevol administració o ens públic o privat nacional o internacional, a la direcció general competent en matèria de Formació Professional.  
7. Conservar els documents justificatius de l'aplicació dels imports rebuts, inclosos els documents electrònics, mentre puguen ser objecte de les actuacions de comprovació i control durant el període de temps que establisca el pla de control.  
  
Tretze. Compatibilitats  
1. Aquestes ajudes seran compatibles amb altres subvencions, ajudes o ingressos, provinents d'altres administracions públiques destinats a la mateixa finalitat sempre que, en concurrència amb aquestes, no supere el cost de l'activitat que se subvenciona.  
2. Quan ho considere procedent, la direcció general competent en matèria de Formació Professional podrà establir les incompatibilitats oportunes en les corresponents convocatòries.  
  
Catorze. Pèrdua de la subvenció i règim sancionador  
1. L'incompliment total o parcial dels requisits exigits constituiran causa determinant de revocació de la subvenció i del seu reintegrament per part de la beneficiària.  
A l'efecte, la direcció del centre comunicarà a la direcció general competent en matèria de Formació Professional qualsevol de les circumstàncies descrites.  
2. La falsedat de dades o la falsificació de documents tindrà com a conseqüència la pèrdua dels drets de la sol·licitant i la corresponent devolució de la quantitat total percebuda, sense perjudici d'altres responsabilitats que pogueren derivar-se després de la resolució del corresponent procediment.  
3. La concessió de la subvenció serà modificada, i serà procedent el reintegrament i l'exigència de l'interés de demora des del moment del pagament de la quantia, en els casos previstos en la present ordre, així com en els articles 37 de la Llei 38/2003, de 17 de novembre, i 172 de la Llei 1/2015, de 6 de febrer, d'hisenda pública, del sector públic instrumental i de subvencions.  
Les quantitats a reintegrar tindran la consideració d'ingressos de dret públic, resultant d'aplicació el que es disposa en el capítol I del títol II de la Llei 38/2003.  
4. Les beneficiàries quedaran sotmeses a les responsabilitats i règim sancionador regulat en els capítols I i II del títol IV de la Llei 38/2003, i en el capítol IV del títol X de la Llei 1/2015.  
  
Quinze. Informació i difusió  
La Inspecció d'Educació informarà i assessorarà els centres educatius en l'aplicació de la present ordre i vetlarà pel seu estricte compliment.  
Els equips directius dels centres educatius establiran les mesures necessàries perquè aquesta ordre siga coneguda pels membres de la comunitat educativa.  
  
Setze. Tractament de dades de caràcter personal  
1. La gestió de les ajudes regulades en les presents bases requereix el tractament de dades de caràcter personal, havent de contemplar-se les mesures i garanties contemplades en la normativa referent a la matèria, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (d'ara en avant Reglament general de protecció de dades), i en la Llei orgànica 3/2018 de 5 de desembre de protecció de dades personals i garantia dels drets digitals.  
2. En el disseny dels formularis i en la sol·licitud de documentació s'hauran de tindre en compte els principis de protecció de dades. En concret, les dades personals seran:  
a) Adequades, pertinents i limitades al que siga necessari en relació amb els fins per als quals són tractades. En aquest sentit:  
- Els formularis i la documentació sol·licitada seran proporcionals a les necessitats de gestió i concessió de les ajudes.  
- La publicació de dades s'efectuarà tenint en compte el que s'estableix en la disposició addicional 7a de la Llei orgànica 3/2018, de 5 de desembre, de protecció de dades personals i garantia dels drets digitals, i en qualsevol altra recomanació o directriu realitzada pels òrgans competents en matèria de protecció de dades i en matèria de publicitat de subvencions.  
b) Les dades seran exactes i, si fora necessari, actualitzades; les sol·licitants es responsabilitzaran de la veracitat dels documents que presenten; en tot cas, es tindrà en compte que l'entitat convocant no serà responsable de la inexactitud de les dades quan hagen sigut aportades per les persones sol·licitants o els seus representants, o obtingudes de registres públics, sense perjudici de la potestat de verificació de l'administració convocant.  
c) Les dades es conservaran durant el temps necessari per a complir amb la finalitat per a la qual es van recaptar, i per a determinar les possibles responsabilitats que es pogueren derivar d'aquesta finalitat i del tractament de les dades, i de conformitat amb normativa d'arxius i documentació.  
En tot cas, la informació que es publique en el portal de transparència es conservarà durant els quatre anys naturals següents a l'any en què es va concedir la subvenció, si bé en el cas de concessions a favor de persones físiques, la publicitat es redueix a l'any de concessió i a l'any següent; passats aquests terminis les dades deixaran de ser publicades.  
  
3. Amb caràcter general, la finalitat per al tractament de dades personals en relació amb aquesta norma serà la gestió de la concessió d'ajudes, tenint com a bases de licitud general les següents:  
a) Estaran legitimats per l'interés públic els tractaments de dades realitzats per a la gestió general de les subvencions, com la gestió de sol·licituds i els actes d'instrucció.  
b) Tindran com a base de legitimació el compliment d'una obligació legal els tractaments següents, en relació amb les normes que se citen a continuació:  
- Llei general de subvencions: les publicacions realitzades amb efectes de notificació d'acord amb les normes del procediment administratiu comú, la comunicació de dades a la Base de Dades Nacional de Subvencions i les dades comunicades a conseqüència de la justificació de les ajudes.  
- Legislació sobre transparència: les publicacions realitzades en el portal de transparència.  
4. La convocatòria de les ajudes haurà d'identificar de manera clara la informació següent:  
a) Identitat i les dades de contacte del responsable del tractament i del seu delegat/ada de protecció de dades.  
b) Fins del tractament a què es destinen les dades personals i la base jurídica del tractament d'acord amb el que s'estableix en el punt 3r d'aquest article.  
c) Destinataris o categories de destinataris de les dades personals.  
  
d) Identificació de les transferències internacionals de dades.  
e) Termini durant el qual es conservaran les dades personals.  
f) Informació relativa a l'exercici dels drets de protecció de dades.  
  
g) Dret a presentar una reclamació davant una autoritat de control.  
  
h) Si l'interessat està obligat a facilitar les dades personals i està informat de les possibles conseqüències de no facilitar aquestes dades.  
En el cas que es recullen dades, tant en la sol·licitud com en el procediment de justificació, de tercers que no siguen la persona sol·licitant o representant, haurà de proporcionar-se un document que permeta el compliment del que s'estableix en aquest article, que haurà d'incloure en la declaració responsable l'obligació del sol·licitant o representant d'informar aquelles persones de les quals s'aporten dades per a l'obtenció de la subvenció.  
5. Quan l'Administració obtinga o consulte dades o informacions de fonts diferents de les proporcionades per la persona sol·licitant o interessada, n'haurà de sol·licitar autorització, llevat que aquesta consulta o recollida d'informació puga realitzar-se en virtut del que s'estableix en l'article 28.2 de la Llei 39/2015, d'1 d'octubre, del procediment administratiu comú de les administracions públiques, es referisca a la potestat de verificació de les administracions regulada en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals, o estiga expressament prevista en una norma amb rang de llei, i en aquest cas haurà de proporcionar a la persona interessada la possibilitat d'oposar-se a aquesta consulta.  
6. Si la gestió d'ajudes comporta el tractament de dades de categories especials o de grups de persones afectades en situació d'especial vulnerabilitat, hauran d'adoptar-se les mesures addicionals següents:  
  
- La publicació amb efectes de notificació es realitzarà d'acord amb el que s'estableix en l'article 46 de la Llei 39/2015, o de manera que no es puguen identificar les persones beneficiàries.  
- No es publicaran dades personals en el portal de transparència.  
- Es realitzarà una avaluació d'impacte en els termes de la normativa de protecció de dades, que podrà ser general per a un conjunt d'ajudes o, en cas de ser necessari, particular respecte d'una línia de subvencions concretes, llevat que existisca un mandat legal que indique que no és obligatori realitzar aquesta avaluació o quan ja s'haja realitzat una avaluació d'impacte en la protecció de dades completa.  
Dèsset. Mètode de comprovació i pla de control  
1. La comprovació material de l'efectiva realització de l'activitat, existència de la condició o compliment de la finalitat, es durà a terme en els termes establits en el pla de control que s'aprove a aquest efecte, segons s'estableix en l'article 169.3 de la Llei 1/2015.  
  
2. L'òrgan instructor del procediment realitzarà la comprovació de l'expedient acadèmic que conste en el sistema de gestió del sistema educatiu ITACA de les beneficiàries seleccionades.  
ITACA és el sistema d'informació per a la gestió i la comunicació de les dades i dels documents necessaris per a l'adequat funcionament del sistema educatiu de la Comunitat Valenciana, regulat pel Decret 51/2011, de 13 de maig, del Consell, sobre el sistema de comunicació de dades a la conselleria competent en matèria d'educació, a través del sistema d'informació ITACA, dels centres docents que imparteixen ensenyaments reglats no universitaris (DOGV 6522, 17.05.2011).  
  
3. Es podrà requerir una certificació que acredite els mòduls professionals cursats, any acadèmic i qualificació final al centre docent on conste l'expedient acadèmic de la beneficiària.  
  
Díhuit. Delegació de competències  
1. Es delega en la persona titular de la direcció general amb competències en matèria de Formació Professional la facultat d'efectuar les corresponents convocatòries concordes amb aquestes bases, mitjançant resolucions, així com concedir o denegar o modificar les subvencions i aprovar el pla de control.  
2. Alhora, es delega en la persona titular de la direcció general amb competències en matèria de Formació Professional la resolució de minoració i la resolució dels expedients de reintegrament de la subvenció que siguen pertinents.  
  
Dènou. Eficàcia  
Aquesta ordre produirà efectes des de l'endemà de la publicació en el Diari Oficial de la Generalitat Valenciana, fins a la finalització de la vigència del Pla estratègic de subvencions aprovat per Resolució de 23 de març de 2020, del conseller d'Educació, Cultura i Esport, el 31 de desembre de 2023.  
  
Vint. Recursos  
Contra la present ordre, que esgota la via administrativa, es podrà interposar un recurs potestatiu de reposició davant el mateix òrgan que la dicta en el termini d'un mes a comptar des de l'endemà de la publicació, o bé directament un recurs contenciós administratiu en el termini de dos mesos comptats des de l'endemà de la publicació, de conformitat amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa.  
  
Vint-i-u. Incidència pressupostària  
L'aplicació i el desenvolupament d'aquesta ordre no tindrà cap incidència en la dotació dels diferents capítols de despesa dels pressupostos de la Generalitat, sense perjudici de les possibles convocatòries que puguen resoldre's conformement a la consignació pressupostària que s'establisca en el corresponent exercici.  
  
València, 15 de juny de 2022  
  
La consellera d'Educació, Cultura i Esport,  
RAQUEL TAMARIT IRANZO